Assange vir borgtogoortreding gevonnis | Maroela Media
Julian Assange, stigter van WikiLeaks, word weggelei by die hof waar hy verskyn het op aanklag dat hy sy borgtogvoorwaardes oortree het (1 Mei 2019). (Foto: Matt Dunham/AP)
'n Britse hof het Woensdag vir Julian Assange, stigter van WikiLeaks, 50 weke tronkstraf opgelê nadat hy sy borgtogvoorwaardes verbreek het deur na die Ecuador-ambassade in Londen te vlug om inhegtenisneming vry te spring.
"Die erns van jou oortreding, met die versagtende aspekte in ag geneem, regverdig 'n vonnis van byna die maksimum," het regter Deborah Taylor aan Assange in die Londense Southwark Crown-hof gesê.
Taylor het gesê sy het mediese getuienis in ag geneem oor "die geestelike en fisieke uitwerking daarvan om 'n uitgerekte tydperk in die ambassade deur te bring", asook 'n brief waarin Assange om verskoning vra en berou oor sy dade uitspreek.
Die 47-jarige Australiër is verlede maand in hegtenis geneem ná Ecuador besluit het om die politieke asiel te herroep wat byna sewe jaar gelede aan hom toegeken is. Assange is gevolglik skuldig bevind vir sy versuim om homself aan die Britse owerhede oor te gee in verband met 'n lasbrief wat in 2010 uitgereik is rakende aanklagte van seksuele aanranding in Swede.
Assange het in 2012 na die ambassade gevlug nadat hy 'n regsgeding oor sy uitlewering aan Swede verloor het. Die aanklagte teen hom is later laat vaar, maar Assange het steeds vir sewe jaar binne die gebou gebly uit vrees dat hy aan die Amerikaanse owerhede oorhandig sal word om tereg te staan op aanklagte wat verband hou met sameswering om 'n Pentagon-rekenaar te kuberkraak.
Ecuador se president, Lenin Moreno, het uiteindelik Assange se asiel herroep weens "herhaaldelike oortredings van internasionale konvensies en daaglikse lewe".
Taylor het tydens haar vonnisoplegging gesê Assange sal vir parool in aanmerking kom wanneer hy minstens die helfte van sy vonnis uitgedien het en indien hy nie in die tyd skuldig bevind word aan enige ander oortredings nie. Dit beteken hy kan om en by begin Oktober vrygelaat word.
Betogers buite die hof waar Julian Assange, stigter van WikiLeaks, verskyn het op aanklag dat hy sy borgtogvoorwaardes oortree het (1 Mei 2019). (Foto: Matt Dunham/AP)
Assange, wat onskuldig gepleit het dat hy sy borgtogvoorwaardes oortree het, het in 'n brief aan die hof om verskoning gevra aan die mense "wat voel ek het hulle nie respekteer nie".
"Ek het destyds gedoen wat ek gedink die beste is of dalk die enigste ding is wat ek kon doen," het hy gesê.
WikiLeaks het Assange se vonnis as "skokkend en wraaksugtig" bestempel. "Ons is baie bekommerd of hy 'n regverdige uitleweringsverhoor in die VK sal ontvang," het WikiLeaks getwiet.
'n Aparte verhoor oor Assange se uitlewering aan die VSA sal vandag begin. Assange is van plan om sy uitlewering teen te staan.
Betogings ter ondersteuning van Assange sal na verwagting vandag in Londen, Berlyn en Parys plaasvind, insluitend 'n "Ons is almal Julian Assange"-geleentheid by die Brandenburghek in Berlyn.
100 miljoen in Indië in pad van sikloon
Die wêreld het 'n speelveld vir uitdrukking van eiebelang geword, vandaar die vonnis.
Hoe pleit jy onskuldig as jy jou borgvoorwaardes nie nakom nie en dan in n ambassade gaan wegkruip.
Elke dag beleef ons die aanslag van kuberkrakers wat jou epos hack en jou bankbesonderhede probeer bekom. Hoop hy sit lank .